Predkladacia správa

Na základe listu premiéra SR č. 2837/2001-PV zo dňa 13.8.2001, ktorým požiadal ministra hospodárstva o spracovanie správy na rokovanie vlády, v ktorej bude informácia o postupe v oblasti liberalizácie domáceho trhu s elektrinou, na základe úlohy z PV zo dňa 13.9.2001 k bodu 6b a na základe úlohy z PV zo dňa 27.9.2001 k bodu 9, bol prepracovaný materiál, ktorý sa týka postupu pri liberalizácii domáceho trhu s elektrinou a plynom. 

Materiál popisuje činnosti, ktoré boli vykonané v súvislosti s procesom liberalizácie vnútorného trhu SR s energiou, uvádza podmienky pri ktorých bol navrhnutý pôvodný harmonogram otvárania trhu a dôvody vedúce k posunu prvého kroku otvárania. V závere materiál navrhuje činnosti, ktoré je potrebné zabezpečiť, aby bol proces otvárania trhu funkčný. 

	Európska komisia považuje jednotný hospodársky vnútorný trh za jeden z pilierov Európskej únie (EÚ). Veľmi dôležitou súčasťou trhu je aj vnútorný trh s energiou, preto boli vydané smernice EÚ týkajúce sa spoločných pravidiel pre vnútorný trh s elektrinou a plynom. Uvedené smernice stanovujú základné požiadavky pre liberalizáciu trhu v štátoch EÚ a harmonogram postupného otvárania trhu vytvorením a postupným rozširovaním skupiny oprávnených odberateľov. Oprávnení odberatelia si majú právo vybrať dodávateľa energie, pričom pri prenose energie od vybraného dodávateľa po odberateľa sa dodržia nediskriminačné a transparentné pravidlá, vrátane cien za prenos. Rokovaním vlády zo dňa 12.1.2000 bol harmonogram otvárania vnútorného trhu s energiou na Slovensku odsúhlasený vládou a zakotvený v Uznesení vlády č. 5/2000.Harmonogram stanovuje hodnoty priemernej ročnej spotreby oprávneného odberateľa spolu s termínmi jednotlivých krokov otvorenia trhu. Nakoľko neboli do konca roku vytvorené podmienky pre realizáciu prvého kroku harmonogramu otvárania vnútorného trhu, ktorý sa týkal oprávnených odberateľov s ročnou spotrebou vyššou ako 500 GWh, v decembri 2000 minister hospodárstva požiadal listom premiéra SR o odklad tohto kroku. Žiadosť bola akceptovaná a termín splnenia tohto kroku bol posunutý na 1.7.2001. V súlade s týmto rozhodnutím bolo na rokovaní vlády 28.3.2001 prijaté uznesenie vlády č. 273, kde okrem harmonogramu zabezpečenia podmienok liberalizácie domáceho trhu s elektrinou a plynom, boli uložené ministrovi hospodárstva aj termíny ďalších úloh, ktoré súvisia s procesom liberalizácie. Nakoľko ani po uplynutí odkladu sa nepodarilo vytvoriť odpovedajúce podmienky pre skutočné otvorenie trhu pre oprávnených odberateľov s ročnou spotrebou vyššou ako 500 GWh, bolo navrhnuté zlúčiť prvý krok otvárania vnútorného trhu s elektrinou pre oprávnených odberateľov s druhým plánovaným krokom otvárania trhu. Jedná sa o posun hranice spotreby pre oprávnených odberateľov na ročnú spotrebu vyššiu ako 100 GWh s termínom od 1.1.2002. Tým by sa zachoval rozsah pôvodného harmonogramu, kde realizácia tohto kroku by zabezpečila otvorenie vnútorného trhu v SR na 28,11 %.